
YENERAB1L1BIS FRATRIBCS CANONICIS, CLERO ET POriLO AGRIGENTINO 
SALITEM IN DOMINO ET BENEDICTIONEM 


um primum nuncii de nostri ad Agrigentinam sedem 
nominatione ad nos pervenerunt , quanta animi commo- 
tione affecti fuerimus , neminfim intelligere posse arbitra- 
mur. Licet enim non inopinato illud acciderit , cum plu- 
ribus abhinc annis non obscure praenunciaretur ; tamen 
Episcopatus dignitati honorem habentes ab eo nos longis- 
sime distantes esse putavimus prae meritorum inopia , et 
pro nostra tenuitate illud onus sperabamus fore ut Deus 
a nobis removeret. At cum litterae nobis traditae sunt , 
quibus significabatur Augustum atque amantissimum Re- 
gem nostrum FERDINANDUM II. mentem suam aperuisse 
ac SSmo. D. N. GREGORIO XVI. nos tandem in Epi- 
scopum praesentasse, toto corpore contremiscere visi sumus. 

nos tenent quam religionis; non tam civium, el clarissimorum 
virorum benevolentia, quam Sedis Apostolicae dignitas, cui 
non modo animo, ut a primis annis, sed etiam corpore, ut a 
pluribus, conjuncti sumus, nobis esse relinquendam. Nec 
minori afficiebamur tristitia, quod a Clericorum Regularium 
Congregatione, clericisque regularibus, quos mutuis animis 
diligere solebamus, divelli, necesse foret. Ast illud potissi- 
mum oculis versabatur ; quod cum durum espectandum 
sit judicium iis, qui praesunt, animae nostrae dispendium 
in Episcopatu gerendo facilius timeri debeat : Quid vero 


prodest homini si mundum universum lucretur , animae 
vero suae detrimentum patiatur ? Quibus omnibus adeo 

animus noster commovebatur , ut lacrymas continere non 
potuerimus. Quapropter statim de eo recusando cogitavi- 
mus, pluraque experti sumus; at frustra; nam primum sine 
mora Summus Pontifex sacramento nos solvit, quo de di- 
gnitatibus non ambiendis nec acceptandis tenebamur ; et 
Regem ceteroquin nostri, Congregationisque Theatinae a- 
mantissimum in proposito firmum esse cognovimus. Ergo 
cum perspecta nobis esset utriusque voluntas, et qua voce, 
qua scriptis profer ta ita, ut oleum et operam nos perdere 


nuntiatum fuerit, acquiescendum esse statuimus, et penitus 
acquievimus. Tum Davidem Regem imitandum esse arbi- 

tramur, qui cum Filius a Belhsabea habitus usque ad mor- 
tem infirmaretur, in cinere, et jejunio atque in lacrymas 
effusus a Deo vitam et sanitatem ejus diu noctuque pre- 
cabatur: at cum illum mortuum esse intellexerit , Statim 
surrexit, lotus unctusque cum mutasset vestem ingressus 
est domum Domini , adoravit , et venit in domum suam, peti- 
vitque ut ponerent ei panem , et comedit. Eodem fere modo 
nos ipsi surreximus, domum Domini intravimus, adoravi- 
mus, et ad currendam viam arduam quidem et periculis 
plenam egredimur , licet non ut gigas egreditur, neque a 
summo, sed ab humili statu egressionem nostram esse fa- 
teamur; speramus autem fore ut. Qui infirma mundi eli- 
git . ... et ignobilia mundi et contemptibilia .... ut non 
glorietur in compectu ejus omnis caro .... cognoscat nos 
in benedictionibus suis , nobisque misericordiam suam con- 
servet , ut inveniamus gratiam in oculis ejus. 

Haec autem eo confidentius speramus, quo clariora vi- 
dentur esse Divinae voluntatis indicia, ut nos ad perinsi- 
gnem Agrigentinam Cathedram promoveremur. Nostis enim, 
Venerabiles Fratres, et Filii in Domino carissimi, nos in 
eadem Dioecesi natos, in ejusdem episcopali seminario ad 
plures annos institutos fuisse, in quo litteris scientiisque, 
Deo favente, adeo profecimus, ut primos scholarum gradus 
conscendere datum fuerit, et omnium benevolentiam com- 
parare, praesertim illustris istius sedis Episcopi antecessoris 

nostri Xaverii Granata, qui nostrae Congregationis Cleri- 
corum Regularium , et Messanensis Civitatis maximum 
ornamentum fuit, quique in omnium memoria vivit, et for- 
tassis nulla unquam ejus doctrinam, sapientiam, et digni- 
tatem delebit oblivio. *Nam de clarissimo viro Josepho Ni- 
colao Ugo , qui noster fuerat in Philosophicis disciplinis 
Praeceptor, nihil attinet diccrp: ipse, etiam dum Archie- 
piscopatus Surrentinae Ecclesiae fulgeret honore, ad extre- 
mum usque suae vitae finem singulari erga nos tenebatur 
amore, et per duos ante obitum menses gravissima infir- 
mitate detentus, de nostra ad Agrigentinam sedem evectione 
veluti praescius, plura nobis sapientiae plena consilia sup- 
peditavit. 

Cum adhuc Theologicis studiis vacaremus, ad religiosam 
vitam singulari quodam modo vocati sumus adeo, ut non 
mediocrem admirationem in eorum animis excitatam no- 
verimus, qui spem quamdam amitti putabant, tandem ali- 
quando nos ad nobiliora munia obeunda promoveri posse 
in ea dioecesi vel civitate, in qua non modo nati, sed facti 
sumus: nos vero, fatemur enim, laeto et alacri animo in 
domo Dei habitare elegimus, ut facilius, et securius vineam 
Domini excolere possemus. Nec nostra nos fefellit opinio* 
nam Panormi primum, deinde etiam pluribus aliis. Siciliae 

(*) Ex Clericis Regularibus fuerat etiam Episcopus Agrigentinus Anto- 
nius Lanza Panormitanus, qui pluribus etiam emicuit virtutibus- 

civitatibus qua sacris concionibus, qua spiritualibus exer- 
citiis, qua scientiis praesertim sacris tradendis, vel sacris 
litteris explanandis maxima animi nostri voluptate totis vi- 
ribus intenti fuimus, neque laboribus parcentes, neque lo- 
corum varietatem a versantes; nec contradictionibus, quae 
numquam deesse solent , fracti sumus ; quod si aliquando 
cessimus, id totum fuit, ut Fratrum bono, et nostrae tran- 
quillitati penitus consuleremus. Interim, ut modo novimus, 
investigabilibus Dei viis ad superiora ducebamur. 

Nam Romam, quae semper erat in votis, Divino quo- 
dam consilio accersiti fuimus, ubi statim verbo Dei prae- 
dicando, Confessionibus Fidelium audiendis operam dare, 
atque scientiis docere jussi sumus; quo factum est ut brevi 
ad Clerum Romanum probandum a SMO. D. N. GRE- 
GORIO XVI. et Sacrae Indicis Congregationis Consultatio- 
nibus destinaremur; deinde etiam S. Congregationis super 
negotiis Episcoporum, et Regularium; et tandem inter Apo- 
stolicos eligendorum Episcoporum Examinatores in sacra 
Theologia fuimus cooptati. Quae omnia praestabamus dum 
Congregationis Clericorum Regularium Procuratoris Gene- 
ralis munere fungeremur ; et postquam Panormitanae Do- 
mus S. Josephi praeposituram recusaverimus, hanc Roma- 
nam S. Andraeae Apostoli sub Generali Praeposito, ut moris 
est, regeremus. Procuratoris Generalis et Consultoris Of- 
ficium exercuimus donec anno 1842- suffragantibus omni- 



bus, quibus jus erat eligendi, Praepositus Generalis renun- 
ciati sumus. Hoc pacto a civitate, et Dioecesi Agrigentina 
longe recedere videbamur; ast, ut probat exitus, ad ipsam 
Divino consilio proprius accedebamus. Nam, Non viae meae 
viae vestrae , neque cogitationes meae cogitationes vestrae, 
dicit Dominus. 

Et re quidem vera: vix Praedecessor noster istius sedis 
Antistes supremum diem obiit , rumor tenuis primum , 
deinde paulatim succrescens per hominum ora ferebatur, 
nos ad illam destinari , qui tandem incredibili celeritate, 
et constantia fere omnia tum utriusque Siciliae, tum Ec- 
clesiastici status loca pervasit. Nos autem, quem rumor i- 
ste non latebat, Deo abundantius opitulante nihil de Con- 
gregationis nostrae officiorum curis, nihil de Romanae to- 
tiusque Ecclesiae remisimus , quominus ea , quae nobis 
agenda erant, majori, qua potuimus diligentia perficeremus; 
Episcopatum enim tamquam a nobis poenitus alienum pro- 
cul spectabamus. Sed tandem Dei consilia nobis ceterisque 
patefacta sunt per voluntatem eorum, quibus obsequentis- 
simos nos esse convenit , tum ob eminentissimam aucto- 
ritatem, tum ob innumera, quae nobis gratis, eaque prae- 
clarissima beneficia concesserunt. \ 

Illud tamen in tanto onere suscipiendo nos reficit ac 
recreat, quod in ista antiquissima sede constitutis nobis 
vel opere, vel consilio praesto erunt viri ingenio, doctrina, 


ac pietate conspicui. Nam plures ex vobis, Cathedralis Ec- 
clesiae Ganouici, jam novimus, ceteros ex aliis discimus: 
et licet Capitulum dimidiatum inveniemus, et clarissimis 
viris orbatum, speramus tamen fore, ut, Deo illustrante 
et penitus, quorum interest , dirigente, vobis simillimi 
ad illud complendum assumantur ; ut in domo Dei lu- 
ceant, et aliorum mores dirigant, exemploque componant. 
Idem de ceteris, qui collegiatis Ecclesiis totius Dioecesis 
Canonici inserviunt , sperare licet , et Beneficialibus , vel 
Secundariis, praesertim Cathedralis, ac Sacerdotibus omni- 
bus, quos tum in Choro devotos, tum in viis modestos, 
tum domi pios, tum ubique Dei gloriae, Fideliumque sa- 
lutis pro viribus et mensura spiritus studiosos vel esse 
confidimus, vel memores vocationis suae ut sint, hortamur, 
suademus, rogamus. Hoc autem in primis omni, qua pos- 
sumus, animi contentione cupimus, et si, opus est, aucto- 
res esse volumus, ut omnes inter vos, et nobiscnm idem 
sapiatis, alterutrum diligatis, et honore invicem praevenia- 
tis. Dilectio enim Fratrum praeceptum Domini est, et si 
hoc fiat, sufficit. Contentiones itaque et scissuras christiano 
nomine indignas penitus rejicere oportet. 

Nec minor est fiducia nostra in iis, qui cooperatores 
ministerii nostri Parochi animarum curam et solicitudi- 
nem nobiscum habent , et quibus ex officio committitur 
gregem nostrum pascere, vel melius, qui in nobis est, gre* 



gem Christi. Non enim, ut mercenarii solent, ad ipsos de 
ovibus non pertinere arbitrantur, sed omnem curam , et co- 
gitationes suas eo fortassis dirigunt , ut Fideles doctrinis 
vanis, et peregrinis non adhaereant, novatorum in socie- 
tate perturbationibus non abripiantur, tranquillitatem pu- 
blicam , pacemque in familiis omnino servent. Ipsi vero 
Evangelium Christi proponentes, explanantes, et verbo et 
exemplo cum omni humilitate patientia et doctrina mini- 
sterium suum implentes efficient ut omnes ab usuris ab- 
stineant, thalamos non violent, ebrietates et blasphemias , 
fornicationes et cetera vitia detestentur. Nec minori studio 
curabunt, ut pauperes subleventur, rudes et pueri in Fi- 
dei mysteriis legisque praeceptis, et quae ad Sacramentorum 
participationem pertinent, instruantur. Quae omnia praestan- 
tes, clericos etiam, qui ad sacrum Presbyteratus ordinem 
promoveri cupiunt, disponere rite poterunt. 

Et quoniam ad Clericos descendit oratio nostra, licet 
de Canonicis , de Parochis ceterisque Presbyteris pauca 
dicenda esse putavimus , tamen plura de vobis , et vobis 
ipsis, Juvenes clericali militiae addicti, et libentius dicere 
placet. Vos enim plus oculis nostris amabimus; vestrum in 
pagis, in oppidis, in civitatibus, et in seminario praesertim 
omnem curam’, omnem solicitudinem habebimus; erga vos 
omnia studia, consilia, labores nostros dirigere statuimus. 
Expectate a nobis amorem, diligentiam, liberalitatem, quan- 


^li® 

tam vultis eximiam, expectationetn vestram vincere nobis 
est animus. At non de omnibus et singulis loquimur ; de 
illis verius, qui ingenio, indole, ac pietate a Deo vocatos 
esse probaverint •, qui non ad sui et familiae sustentatio- 
nem, sed ad Dei gloriam animarumque salutem Sanctua- 
rium ingredi petunt; quique non beneficiis captandis sed 
propriae sanctificationis studio Clero nomen dare moribus, 
et vita demonstrabunt. Macti ergo virtute juvenes, sata- 
gite, ut per bona vestra opera primum electionem vestram 
a Deo factam esse probetis, deinde ut certam magis ma- 
gisque faciatis; nam ut ad metam usqtie pervenire possitis, 
nos ipsi, nou verbo tantum aut lingua, sed opere et veri- 
tate, quantum in nobis erit, quiquid conferat, praestare pa- 
rati sumus. Quapropter Parochis, Vicariis nostris, ceterisque 
vel magistris, lectoribus, vel cujuscumque generis superio- 
ribus magnopere commendamus ut hujusmodi juvenes agno- 
scant, foveant, erigant, nobisque cognoscendos exhibeant, 
praesertim ex locis, quae sacerdotum penuria laborant, ne 
fides, eorum deficentia languescat , morumque corruptela 
latius pateat, ex qua maximum tum Ecclesiae, tum Socie- 
tati, et Imperio detrimentum oriri solet. 

De Virginibus Deo sacris non opus est plura congere- 
re. De nonnullis enim monasteriis novimus, orationis et 
caelestis conversationis studio delectari et a vanis cum sae- 
cularibus colloquiis abhorrere: ex quo factum est, ut quae 

ligiosae perfectionis studio floreant, iisdemque bonis fruan- 
tur, in Domino speramus. Nos vero, cum hujusmodi sacrae 
Virgines gaudium nostrum sint et corona nostra, et flores 
Ecclesiae nuncupentur, ea omnia, Deo adjuvante, praesta- 
bimus , quae ad singularum , et cujuscumque monasterii, 
collegii, vel cujusvis generis domus utilitatem et splendo- 
rem conferre judicaverimus. 

Alacritatem nostram plurimnm auget quod sciamus in 
nostra civitate ac Dioecesi fere innumeras esse Religio- 
sorum Ordinum familias , quae dum varietate propter 
earum pulchritudinem ornant, zelo veluti humeris domum 


Dei sustentant; nam Verbo Dei, et Sacramentorum admini- 
stratione fidem nutriunt et pietatem. Quapropter sicut 
ipsi in nobis amicum et defensorem invenient, ita et nos 
in ipsis fideles coadjutores inveniamus oportet. 

Quod attinet ad laicos viros vel auctoritate praesiden- 
tes, vel titulis et nobilitate generis praelucentes, vel divi- 
tiis abundantes, sicut nos tum reverentiae, tum honoris, 
tum dilectionis significationibus non defecturos promitti- 
mus, ita et ipsi non Pastorem modo, sed Patrem in nobis 
agnituros esse speramus adeo, ut unius familiae membra 
caritatis et obedientiae vinculo inter se et nobiscum con- 

juncti proprio aliorumque l»ono quantum in ipsis est con- 
sulere velint. Sciant tamen, immo potius meminerint, pa- 
storalis officii proprium esse pupillorum, et pauperum cu- 
juscumque generis curam, ac defensionem, quam libenter 
suscipimus, et in qua omne studium, singularemque dili- 
gentiam adhibendam esse arbitramur, credentes quod uni 
existis minimis nos facimus, ipsi D. N. Jesu Christo pe- 
nitus facturos. Omnes denique cujusvis sexus, conditionis, 
et aetatis oratione complectimur, omnes hortamur in Do- 
mino , tanquam filios per caritatem Dei cooptatos , pro- 
priis officiis contineri , quae sua sunt unicuique reddere , 
imo potius misericordes esse; Legibus et Principi ex con- 
scientia obedire atque in primis Pietatem in Deum colere, 
nostras ( ubi opus fuerit ) obsecrationes , objurgationes, 
increpationes , a quibus abstinere cupimus , amplectentes. 
Nos enim, quiquid in nobis erit ingenii, quiquid faculta- 
tis, quidquid virium aut fortunarum id totum in Dei cul- 
tum, Ecclesiae decorem, et communem singulorumque u- 
tilitatem maxime pauperum collaturi sumus: etenim hoc 
nobis persuasum est, non pro nostra, sed pro aliorum uti- 
litate et commodo in Episcopali sede constitui; nec tantam 
dignitatem ut praemium meritis, quae nulla esse plane sen- 
timus, sed pro Fidelium bono collatam fuisse. 

Quae dignitas eo major atque nobilior nobis videtur, 
quod in eam sedem invehimur; quae a B. Petro Aposto- 




Iorum Principe instituta est, in qua primus omnium S. 
Libertinus sedit ab ipso constitutus, et quam sanguine deco- 
ravit. Deinceps viri tum sanctitate, tum doctrina, tum u- 
traque clarissimi, quos inter emicant S. Gregorius Episco- 
pus hujus nominis primus , et S. Potamio ; et praesertim 
S. Gregorius Secundus , qui Agrigentinam Ecclesiam non 
modo sanctissime rexit , sed illustravit. Illustravit etiam 
S. Hermogenes, et praecipue S. Gerlandus, qui cum Roberto, 
et Rogerio fuerit consanguineus, post restitutam ab ipso Ro- 
gerio Agrigentinam sedem, generis claritati sanctitatem exi- 
miam in Episcopatu conjunxit, suisque cineribus Cathedra- 
lem Ecclesiam tutatur et ornat. Nec Beatum Matthaeum o- 
mittere possumus, qui si vivens in terris Episcopatum dimi- 
sit, in coelis regnans exempla virtutum nobis exhibet, et pa- 
trocinium. Quos omnes non modo veneramur, sed imitari ca- 
pimus; atque precamur, ut qui in Episcopatu gerendo nos 
praecesserunt , viamque tenendam praeclarissime demon- 
strant, nobis a Deo Optimo Maximo abundantius gratiae au- 
xilia impetrent, accendente Beato Jacobo Christi Fratre et 
Apostolo, cui post B. V. Mariam Cathedralis Ecclesia dicata 
est. Vosque, Venerabiles Fratres, et Filii in Domino carissi- 
mi, ferventissimas preces adjungite, et ipsam B. Virginem 
nobiscum invocate , quam Matrem dulcissimam, atque a- 
mantissimam omni, quo possumus, religionis studio colere 
propitiamque reddere curabimus. 

Primum autem a vobis obsecrationes fieri volumus, et 
hortamur, pro SSmo. D. N. GREGORIO PAPA XVI. qui 
cum virtutibus, et zelo Ecclesiam Dei aedificet et gubernet, 
vehementer optandum est, ut diutius vivat, et servetur inco- 
lumis . Deinde pro Augusto et pientissimo Rege nostro 
FERDINANDO II. qui non minus religioni tuendae to- 
tus est, quam regni, atque subditorum utilitati promoven- 
dae , et pro Ejus Conjuge Augusta MARIA THERESIA , 
totaque Familia ac regia prole, ut omnes cum ipso de rore 
caeli, et de pinguedine terrae benedictionibus impleantur. 
Et pro Emo. S. R. E. Cardinali Petro Ostini Albanensi 
Episcopo, et S. G. super negotiis Episcoporum, et Regu- 
larium Praefecto, qui nobis toto cordis affectu die 30 Junii 
Episcopalem consecrationem contulit. Et pro nobis inde- 
sinenter orate, qui Deo quotidie pro vobis incruentum 
sacrificium offerimus, ut Deus noster impleat omne desi- 
derium vestrum secundum divitias suas, in gloria, in Chri- 
sto Jesu, in quo pastoralem benedictionem omnibus vobis 
peramanter impertimur. 

Datum ipsa die Consecrationis nostrae Commemorationi 
S. Pauli Apostoli sacra Domin. V. post Pentecosten extra 
Portam Caelimontanam. 

IMPRIMATUR 


F. Dom. Buttaoni Ord. Pr. Sac. Pal. Ap. Magist. 


IMPRIMATUR 


Joseph Canali Archiepisc. Colos. Vicesgerens. 

